Gru-vonds by Pta-verkeerskollegeDie fetus is in ‘n drein tussen twee geboue gevind. Foto: Verskaf Loodgieters wat instandhoudingswerk by die verkeerskollege in Pretoria gedoen het, het Woensdag ŉ gru-vonds gemaak toe hulle ŉ fetus in ŉ drein gevind het. Konst. Tumisang Moloto, polisiewoordvoerder, het Donderdag aan Maroela Media gesê die polisie is omstreeks 15:00 na die Gauteng Traffic College in Zandfontein, in die weste van Pretoria, ontbied nadat die loodgieters op die babalykie afgekom het. “Die fetus is in ŉ drein tussen twee geboue gelos. Die ma van die kind is nog nie geïdentifiseer nie,” het Moloto gesê. Moloto het gesê dit is nie in die stadium bekend hoe oud die fetus is, of wanneer dit in drein gelos is nie. “ŉ Nadoodse ondersoek sal gedoen word om dié inligting te bepaal.” Die Hercules-polisie ondersoek ŉ saak van verberging van geboorte. Moloto het ŉ beroep op die publiek gedoen om na vore te kom met inligting wat die polisie met hul ondersoek kan bystaan. Mense met inligting kan hom by 079 694 6694 bel. Polisie op die toneel. Foto: Verskaf